РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/275-21

2. јул 2021. године

Б е о г р а д

З А П И С Н И К

21. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 30. ЈУНА 2021. ГОДИНЕ

Седница је почела у 15,00 часова.

Седницом је председавала Сандра Божић, председик Одбора.

Седници су присуствовали: Лав Григорије Пајкић, Александар Чотрић (дошао у току прве тачке дневног реда), Милош Терзић, Снежана Пауновић, Розалија Екрес, Наташа Михаиловић Вацић, Вук Мирчетић и Жељко Томић, чланови Одбора.

Седници су присуствовали: Зоран Томић (мр Јадранка Јовановић), Милица Дачић (Милица Обрадовић), Љубомир Марић (Јован Колунџија), Јелена Михаиловић (Снежана Пауновић) и Јустина Пупин Кошћал, заменици чланова Одбора.

Седници нису присуствовали чланови Одбора: проф. др Марко Атлагић, Мира Петровић и Милена Поповић, као ни њихови заменици.

Поред чланова Одбора седници су присуствовали: Божидар Зечевић и Станко Црнобрња, кандидати за члана Савета Регулаторног тела за електронске медије.

На предлог председавајућег, чланови Одбора су, већином гласова (11 за, један није гласао), усвојили следећи

Д н е в н и р е д

1. Разговор са кандидатима за члана Савета Регулаторног тела за електронске медије које је предложио овлашћени предлагач удружења филмских, сценских и драмских уметника и удружења композитора у Републици Србији.

ПРВА ТАЧКА ДНЕВНОГ РЕДА: Разговор са кандидатима за члана Савета Регулаторног тела за електронске медије које је предложио овлашћени предлагач удружења филмских, сценских и драмских уметника и удружења композитора у Републици Србији

Уводне напомене поводом ове тачке дневног реда изнела је Сандра Божић председник Одбора, која је подсетила све присутне да је Одбор за културу и информисање на претходној седници утврдио Листу кандидата за члана Савета Регулаторног тела за електронске медије, као и листу организација које заједно чине јединственог овлашћеног предлагача.

Нагласила је да је потребно да Одбор у складу са чланом 11. став 8. Закона о електронским медијима обави јавни разговор са кандидатима за члана Савета Регулатора.

У наставку седнице, члановима Одбора представили су се кандидати за члана Савета Регулатора: Божидар Зечевић и Станко Црнобрња.

Божидар Зечевић се у свом излагању фокусирао на јавни говор који се користи на јавном медијском сервису, као и код пружалаца медијских услуга са националном фреквенцијом. С тим у вези, предложио је увођење посебне таксе за све пружаоце медијских услуга који емитују неадекватан говор.

Нагласио је да РЕМ треба да утиче на повећање производње играног серијског програма који се користи за јавну употребу.

Станко Црнобрња је указао на потребу измене медијских закона. Констатовао је да је на основу прописа који су тренутно на снази, могуће да страни држављани буду власници медија у Србији, и да на тај начин чине да власништво тих медија буде нетранспарентно.

Нагласио је да је задатак Регулатора, на основу њихових законских овлашћења, да постави равнотежу између два кабловска оператера у Републици Србији.

Истакао је да Регулатор мора предузети одговарајуће мере како би се зауставило пропадање локалних медија, и како би се на тај начин појачала позиција домаће индустрије.

У дискусији су учествовали: Сандра Божић и Снежана Пауновић.

Сандра Божић осврнула се на излагање Божидара Зечевића и прецизирала да се неадекватан говор о којем је овај кандидат говорио, односи на целокупну малолетну популацију.

Додала је да државне и приватне медијске куће нису равноправне по многим основама, као и да је недопустиво да кабловски оператер буде истовремено и власник телевизије, као и да законском регулативом овај проблем мора да се реши.

Снежана Пауновић је истакла да је веома значајно повећати удео дечијих програма, као и едукативних емисија у телевизијском програму.

Апеловала је да се, кроз увођење специјализованих емисија, информише јавност о медијком тржишту и медијском капиталу у Републици Србији.

Одбор је, већином гласова (12 за, један није гласао), за известиоца Одбора на седници Народне скупштине одредио Сандру Божић, председника Одбора.

Седница је завршена у 15,40 часова.

СЕКРЕТАР ПРЕДСЕДНИК

Дана Гак Сандра Божић